Justin Bieber

**Justin Drew Bieber** (London, Canadà, 14 ëd mars 1994) a l'é un cantant, musicista e ator canadèis‎.

### La famija
Soa mare Patricia Lynn Mallette a l'ha catalo a 18 ani e chiel a l'é stait con chila, combin ch'a l'abia mantnù un bon rapòrt con ël pare Jeremy Jack Bieber, ch'a l'é mariasse con n'autra fomna e a l'ha avu doi fieuj: Jazmyn Kathleen ant ël 2008 e Jaxon Julian ant ël 2009. 
Sò bisnòno a l'era tëdesch, mentre che soa mare a l'ha orìgin franch-canadèise. Da cit Justin as dedicava a l'hockey, al balon, a jë scach e a stërmava soa passion për la mùsica. A l'ha peui ampará a soné ël pianofòrt, la baterìa, la chitara e la tromba.

### J'inissi
Ant ël 2007 a l'avìa tacà a carié dij vìdeo dzor YouTube andoa ch'a cantava canson pop dë Stevie Wonder, Justin Timberlake, Chris Brown e dj'autri. L'agent artìstich Scooter Braun a l'avìa vardane un e a l'era stait stupì: a l'avìa ciamà soa mare e a l'era dventá sò *manager*. Bieber a firmava un contrat con la Island Records e a l'avìa mach 12 agn. Soa prima canson a l'é staita "One time", la sconda "One less lonely girl". 

A l'ha peui cantà për Barack Obama a la Ca' Bianca e "We are the world" për le vìtime dël teremòt d'Haiti. 

### Ël sucess
Sò pí grand sucess a l'é stait "Baby", dël 2010, seguità da "Somebody to love". A l'ha partessipà a doe pontà ëd , andoa ch'a fasìa la part d'un adolescent tormentà për sò frel. Dj'autri success a son stait "Never say Never", "Boyfriend", "Under the mistletoe" e "Beuty and a beat". 

A son stait realisà doi film dzora soa vita: "Justin Bieber: Never Say Never" e "Justin Bieber's believe". A l'é ëdcò stait *guest star* ant l'episòdi "Il favoloso Barter" dij Simpson.

### Vita privá
Fin al 2014 soa morosa a l'era Selena Gomez, peui a son lassasse. A l'é ëdcò piasse divers impegn sociaj, coma combate le discriminassion contra j'omosessuaj o pié part a programa ch'a pòrto la mùsica ant j'ospidaj.

### Guai giudissiari
Ant ël 2012 Mariah Yeater, na californian-a ëd vint agn, a l'ha acusalo d'esse ël pare ëd sò fieul Tristyn e a l'ha descrit l'ancontr ant ij particolar. Bieber a l'ha negà e peui dòp ël test ëd paternità la Yeater a l'ha ritirà j'acuse, combin che sò avocat a l'ha dit che a l'ha mai vist ij risultà dël test e a dùbita che Bieber a l'abia falo realment.

Ant ël 2012 a l'ha dajne a un fotògrafo ch'a veusìa fotografé chiel e Selena Gomez. Ant ël mars 2013 a l'han acusalo d'avej agredì e pistà ël visin ëd cà, ch'a l'avìa rusalo përchè a andasìa tròp lest con soa Ferrari. 

A l'han vistlo vajre vòte a fumé marijuana e a l'han nen falo intré ant un local ëd Soho përchè a l'avìa un fòrt odor ëd marijuana.

Ant sò tour an Svessia a l'an trová na pistòla da stordiment e marijuana ant ël pullman. A diso ëdcò che a soa cà a-i son dij festin a base d'àlcol, dròga e fije fin a la matin e alora Bieber dal magg 2013 a fà firmé un contrat ch'a l'ha valor legal: chi a intra an soa cà a deuv nen dì lòn ch'a-i càpita, dësnò a deuv paghé sinch milion ëd dòlar.

Na fomna ëd vintësinch ani a l'ha torna acusalo d'esse pare ëd soa fija e a l'ha anvitalo a piesse soe responsabilitá. A l'ha dit ch'a son ancontrasse a Miami  ant ël 2010 e a l'ha fait vëdde un messagi comprometent ëd Bieber, ch'a la invitava a stërmé sò cit segret. Ai 3 novèmber 2013 a l'han trovalo ant un bordel ëd Rio de Janeiro. 

A l'han ëdcò mandalo via da l'obergi përchè a l'avìa disegnà dij grafit. Ai 15 ëd gené 2014 a l'han acusalo d'avej tirá dj'euv sla cà dij vzin, con un dann ëd 20000 dòlar, e a l'han fait na vìsita a soa cà: a l'han trovà ëd cocaìn-a e a l'han arestá sò amis Lil Za. Ai 23 ëd magg a l'han arestalo për guida da cioch, guida sensa patente e arzistensa a l'arest con violensa agravá. Chiel a l'ha ametù ël consum d'àlcol e marijuana e a l'é stait rilassá sota versament ëd 25.000 dòlar. Alora a l'é partìa na petission për ciamé l'espulsion ëd Bieber da jë Stat Unì, ch'a l'ha otnù ël mìnim ëd 100000 firme.

Ai 30 gené a l'ha ametù d'avej agredì l'autista ëd na *limousine*. Ai 5 ëd fërvé sël sò jet privà chiel e sò pare a l'han fumá tanta marijuana che ij pilòt a l'han dovù butesse dle mascherin-e për nen respirela. Ai 19 ëd magg a l'han arestalo për rapin-a ëd në smartphone a na fomna californian-a.

Ai 9 lüj a l'han condanalo a doi ani ëd libertà vigilà e a paghé 80000 dòlar për 'l lansi dj'euv, oltra che a seguë 'n cors 'd riabilitassion dij sentr sociaj. Ai doi stèmber a l'han arestalo e peui rilassalo për l'agression a l'autista d'un camion ch'a l'avìa tamponá.

### Bravade
Ij vej a lo odio përchè nonostant tuti ij sold ch'a l'ha (a l'é stait l'Under 25 pì rich dël mond con dosent milion ëd dòlar ëd patrimòni) a-j giuta nen. Dal 2012 a l'ha fait vaire bravà: a l'ha pissà ant un vas, a l'ha spuvà sij sò fan, a l'ha tirà via ël telefonin ëd na fan al concert, a l'ha fait vëdde ël cul ai fotògraf, a l'ha basà na fan, as buta mai la maja për fé vëdde ij muscoj, as bassa sempre le braje (sagging), a l'ha sonà la chitara patanù al compleann ëd soa nòna. 

A l'ha vaire tatuagi e sertidun a rësguardo la religion: për esempi sla cavija a l'ha un tatuagi ëd Nosgnor.

Bieber, Justin
Bieber, Justin